<classify> RIPOTI ya Taasisi ya Takwimu Rwanda NISR imesema uchumi wa Rwanda umekua kwa asilimia 8.6 mwaka jana, ikiwa ni ongezeko la matarajio ya asilimia 7.2.Pato la ndani la Taifa katika soko kwa sasa linakadiriwa kuwa faranga bilioni 8,189 zaidi kutoka faranga bilioni 7,600 mwaka 2017. Ukuaji huo kwa asilimia 8.6 umetokana na uchumi wa nchi kukua katika robo ya kwanza ya mwaka kwa asilimia 10.4, robo ya pili asilimia 6.8 na robo ya tatu asilimia 7.7 huku robo ya nne ikikua kwa asilimia 9.6.Mkurugenzi Mkuu wa NISR, Yusuf Murangwa alisema kuongezeka kwa ukuaji wa uchumi kunatokana na kufanya vizuri kwa sekta kuu za uchumi ambazo ni kilimo na mazao ya mifugo. Sekta ya kilimo imekua kwa asilimia sita kwa kuongezeka kwa mavuno ya mazao katika msimu wa B na C wa mwaka jana kwa asilimia tatu na bidhaa za ufugaji kuongezeka kwa asilimia 14 huku uuzaji mazao nje ya nchi ukishuka kwa asilimia nne.Alisema sekta ya viwanda imekua kwa asilimia 10 na huduma asilimia tisa ambapo katika robo ya nne ya mwaka jana viwanda ilikua kwa asilimia 12 ikiongozwa na shughuli za ujenzi iliyoongezeka kwa asilimia 20 na uzalishaji asilimia 13. Katika uzalishaji, usindikaji vyakula uliongezeka kwa asilimia 10, huku uzalishaji wa bidhaa za ndani kama nguo na bidhaa za ngozi ukiongezeka kwa asilimia 26, bidhaa za chuma asilimia 38, huku zisizo za chuma ukiongezeka kwa asilimia 15.Alisema katika sekta ya usafirishaji imekua kwa asilimia 16 ikiongezwa na usafiri wa anga uliokuwa kwa asilimia 36 huku biashara za jumla na rejareja zikiongezeka kwa asilimia 14. Hoteli na migahawa asilimia 11 ikichangiwa na utalii wa mikutano, huduma za fedha asilimia 12, teknolojia ya habari na mawasiliano asilimia 14 huku huduma za utawala kwa umma asilimia 27.  <topic>: KITAIFA 